b"\n_START_ARTICLE_\n\xc5\xa0ampanja-Ardeni\n_START_SECTION_\nGeografija\n_START_PARAGRAPH_\nRegija le\xc5\xbei na severovzhodu Francije. Sestavljena je iz \xc5\xa1tirih departmajev: severnih Ardenov, osrednje Marne in ju\xc5\xbenih Aube in Gornje Marne. Na vzhodu meji na Loreno, na jugovzhodu na Franche-Comt\xc3\xa9, na jugu na Burgundijo, na zahodu pa na \xc3\x8ele-de-France in Pikardijo._NEWLINE_Glavne reke so Sena, Marna in Aisne, ki vse te\xc4\x8dejo proti zahodu. Na ve\xc4\x8djih rekah so \xc5\xa1tirje jezovi, ki med drugim varujejo pari\xc5\xa1ko obmo\xc4\x8dje pred poplavami Sene. Lac du Der-Chantecoq (tudi na kratko Lac du Der) na Marni zahodno od Saint-Dizierja je najve\xc4\x8dje umetno jezero v Franciji, na Seni pa Lac de la For\xc3\xaat d'Orient in na Aube Lac du Temple in Lac Amance.\n_START_SECTION_\nGospodarstvo\n_START_PARAGRAPH_\nV primerjavi z BDP EU v smislu standardov kupne mo\xc4\x8di je regija v letu 2013 dosegla indeks 94 (EU-27 = 100)._NEWLINE_Regija je mo\xc4\x8dno kmetijska, 61,4\xc2\xa0% se je uporablja za kmetijske namene. Regija je na prvem mestu v Franciji po proizvodnji je\xc4\x8dmena in lucerne, druga po proizvodnji industrijske pese, \xc4\x8debule in graha ter tretja pri proizvodnji p\xc5\xa1enice in oljne ogr\xc5\xa1\xc4\x8dice. Vinorodna regija \xc5\xa0ampanja goji ve\xc4\x8d kot 28.000 hektarjev vinogradov, proizvodnja \xc5\xa1ampanjca pa se \xc5\xbee ve\xc4\x8d let stalno pove\xc4\x8duje. V letu 2012 je bilo prodanih 309 milijonov steklenic \xc5\xa1ampanjca, od tega je bilo 44\xc2\xa0% izvo\xc5\xbeenih v tujino. _NEWLINE_Z industrijskega vidika je regija znana po izdelavi nogavic, pri \xc4\x8demer 25\xc2\xa0% vse francoske proizvodnje izdelajo tukaj. Poleg tega je \xc5\xa0ampanja-Ardeni tretja najve\xc4\x8dja regija te\xc5\xbeke industrije v Franciji."